KIRJALLINEN KYSYMYS E-0775/01 esittäjä(t): Juan Naranjo Escobar (PPE-DE) komissiolle. EU:n etätyölainsäädäntö.



Virallinen lehti nro 318 E , 13/11/2001 s. 0119 - 0119



KIRJALLINEN KYSYMYS E-0775/01 esittäjä(t): Juan Naranjo Escobar (PPE-DE) komissiolle (13. maaliskuuta 2001) Aihe: EU:n etätyölainsäädäntö Nykyajan tietoyhteiskunnassa on mitä moninaisimmat mahdollisuudet ammatin harjoittamiseen etätyönä. Etätyöstä on tullutkin yhä tavallisempi tapa hoitaa työtehtävät. Tämä todettiin Lissabonissa 23.-24. maaliskuuta 2000 pidetyn Eurooppa-neuvoston erityiskokouksen puheenjohtavaltion päätelmissä, joissa annettiin myös joukko alaan liittyviä suosituksia. Helmikuun 7. päivä Eurooppa-neuvoston suositusten pohjalta kokoontui televiestintäalan työmarkkinaosapuolten välistä vuoropuhelua koordinoiva komitea. Kuusitoista eurooppalaista komiteaan kuuluvaa teleoperaattoria hyväksyi virallisesti sopimuksen, jossa määritellään tarpeelliset etätyön suuntaviivat. Aikooko komissio tehdä etätyötä koskevan lakialoitteen? Katsooko komissio, että sen pitää antaa lausunto EU:n etätyötä tekevien mahdollisuuksista koulutukseen ja tiedonsaantiin sekä heidän työolosuhteistaan ja urakehityksestään muihin verrattuina? Anna Diamantopouloun komission puolesta antama yhteinen vastaus kirjallisiin kysymyksiin E-0775/01 ja E-1012/01 (18. toukokuuta 2001) Komissio aloitti 20. kesäkuuta 2000 työmarkkinaosapuolten kuulemisen työsuhteiden nykyaikaistamisesta ja parantamisesta Euroopan yhteisön perustamissopimuksen 138 artiklan 2 kohdan (entisen 118 a artiklan) mukaisesti. Tarkasteltuaan näiden vastauksia komissio jatkoi 16. maaliskuuta 2001 kuulemismenettelyä ja lähetti niille toisessa vaiheessa etätyöhön keskittyvän asiakirjan, koska työmarkkinaosapuolet ilmaisivat kiinnostuksensa aiheeseen. Työmarkkinaosapuolet ilmoittivat, että oli toivottavaa käynnistää merkittävä yhteisön toimi, joka arvattavasti toisi lisäarvoa tälle alalle. Informaatioteknologian nopea leviäminen Internetin kehityksen vauhdittamana vaikuttaa tietysti tähän uuteen työnorganisointitapaan, jota ei pidä vähätellä. Vaikka etätyö kieltämättä edustaa joustavuutta, komission mielestä on kuitenkin syytä varmistaa, ettei sen kehittäminen tapahdu työntekijöiden suojelun kustannuksella. Komission mielestä onkin välttämätöntä, että laaditaan suuntaviivat etätyön puitteille rajoittamatta kuitenkaan liikaa sen kehitystä. Komissio lähti liikkeelle nykyisin noudatettavista moninaisista käytännöistä laatiakseen työskentelykehyksen (joka oli tulosta erityisesti yhteisistä neuvotteluista), ja esitti kuulemisen yhteydessä työmarkkinaosapuolille luettelon yleisistä periaatteista, jotka toimisivat puitteina seuraavissa asioissa: mahdollisuus palata halutessaan perinteiseen työmuotoon, takuu työsuhteen säilymisestä, takuu yhtäläisestä kohtelusta, etätyöskentelijälle toimitettavat tiedot, työnantajan sitoumus huolehtia kustannuksista, takuu saada soveltuvaa koulutusta, terveyden ja turvallisuuden suojelu, työaika, yksityisyyden suojaaminen ja tietosuoja, yhteydenpito yritykseen, etätyöskentelijöiden kollektiiviset oikeudet ja mahdollisuus tehdä etätyötä. Mainitun kuulemisen yhteydessä komissio pyytää työmarkkinaosapuolia toimittamaan sille lausunnon tai suosituksen suunnitellun ehdotuksen sisällöstä (Euroopan yhteisön perustamissopimuksen 138 artiklan 3 kohdan mukaisesti) tai ilmoittamaan, että ne haluavat aloittaa neuvottelumenettelyn samaisen ehdotuksen pohjalta (Euroopan yhteisön perustamissopimuksen 138 artiklan 4 kohta ja 139 artikla (entinen 118 b artikla)). Komissio odottaa parhaillaan vastauksia. Lisäksi, kuten arvoisa parlamentin jäsen mainitsi, tietyt työnantaja- ja työntekijäjärjestöt ovat jo alakohtaisesti hyväksyneet suuntaviivoja etätyön järjestämisestä.